Чемпионхэр ягъэлъапIэ
Къэбэрдей-Балъкъэр къэрал мэкъумэш университетым товароведенэмрэ коммерцэмкIэ и къудамэм я хьэщIащ спортымкIэ дунейпсо класс зиIэ и мастер, Европэм и чемпионхэу Урыш Анзоррэ Джэду Iэниуаррэ. Абыхэм я гъусащ я гъэсакIуэ, Урысейм бэнэкIэ хуитымкIэ ныбжьыщIэхэм я командэ къыхэхам и тренер нэхъыжь Тембот Анзор.
ЕгъэджакIуэхэмрэ студентхэмрэ гуапэу яIущIащ а еджапIэм щIэса спортсмен цIэрыIуэхэм. ЗэIущIэр къызэIуихащ къудамэм и декан Азычэ Светланэ.
— Нобэ къытхуеблэгъа хьэщIэхэм фIыщIэ ин фхузощI. Догушхуэ фэ мыбы фызэрыщеджам папщIэ. Фи зэфIэкI лъагэхэм, ехъулIэныгъэ лъапIэхэм дыщыгъуазэщ. ГъащIэм щывиIэ мурадхэмкIэ, фи гупсысэхэмкIэ фыкъыддэгуашэмэ, ди гуапэ хъунущ. Ди щIалэгъуалэми упщIэ куэдкIэ зыкъыфхуагъэзэнущ, — жиIащ абы.
Чемпионхэм я тренер Тембот Анзор къыхигъэщащ мы щIалэхэр гъуэгу теувэнымкIэ КъБКъМУ-м и сэбэп куэд зэрыхэлъар.
Тембот Анзор тепсэлъыхьащ къапэщылъ зэхьэзэхуэхэм, яубзыху мурадхэм.
— Иджыпсту Урысей чемпионатым зыхудогъэхьэзыр. Абы кърикIуахэм япкъ иткIэ, Дунейпсо зэхьэзэхуэм кIуэнухэр ягъэбелджылынущ. ЩIалэхэм куэдкIэ дащогугъ, дыкъагъэщIэхъуи я хабзэкъым,- щIигъуащ абы.
ХьэщIэхэм упщIэ зэмылIэужьыгъуэхэр иратащ. Спорсменхэм ехъулIэныгъэ зыIэрагъэхьэнымкIэ сэбэп къахуэхъури, хьэрхуэрэгъу лъэщу къапэщIэхуари, спорт гъащIэм хэт къыхишами, абы сыт хуэдэ дэрэжэгъуэ къыхахми, я унагъуэ Iуэхури — псори яфIэгъэщIэгъуэнт.
— Спортым сыхэзышар си адэрщ. Спортым ехьэлIа гугъуехьым дэрэжэгъуэ ин къыпокIуэ. Нэхъ къызэгугъуэкIауэ щытащ 2010 гъэм Азербайджаным сыщыщыбэнар — хьэрхуэрэгъу лъэщ дыдэ къыспэщIэхуат, -жиIащ Урыш Анзор.
Джэду Iэниуар зэхьэзэхуэу зыхэтахэм нэхъ къегугъуэкIар мы гъэм Ярыгин Иван и Гран-при-м щыщIэзэуарщ.
Iэниуар бэнэкIэ хуитым хуегъасэ сабий унэхэм щыпсэухэр.
— ЩIалэхэр унагъуэ? — щIэупщIащ студенхэр.
— Унагъуэщ. Анзор пхъуитI, Iэниуар зы щIалэ иIэщ,- щигъэгъуэзащ ахэр тренерым.
ЗэIущIэр и кIэм щынэблагъэм, спортсменхэм иратащ тыгъэхэр, удз гъэгъахэр.
Гугъуэт Заремэ.
